Pseudoteaduste Akadeemia VRAL

pisi|200px|Skandaalse publitsistika žanris ajalooraamatu autor Jevgeni Ponassenkov valiti 2017. aastal akadeemia korrespondentliikmeks
pisi|200px| Konspiratsiooniteooriaid harrastav Oscari laureaat ja videoblogija Nikita Mihhalkov valiti 2018. aastal akadeemia korrespondentliikmeks
pisi|200px|Teadlaste hävitamist pooldav ettevõtja German Sterlingov valiti 2018. aastal akadeemia korrespondentliikmeks

Pseudoteaduste Akadeemia VRAL auakadeemik (vene keeles Почётный академик ВРАЛ) on pilaauhind Venemaal, mida antakse auhinna statuudi kohaselt "väljapaistva panuse eest pseudoteaduse arendamisel ja levitamisel". Auhinnaks on aunimetus. Laureaadiks saanu kuulutatakse väljamõeldud Pseudoteaduste Akadeemia VRAL (ВРАЛ –"ВРуническая Академия Лженаук") auakadeemikuks.

Pseudoteaduste akadeemia auakadeemiku iga-aastase valimise algatasid 2016. aastal internetiportaal Антропогенез.ру ja fond Evoljutsija. Suhtlusvõrgustikes peetud arutelude põhjal valib žürii välja 10 kõige populaarsemat kandidaati (neist saavad poolfinalistid). Nende osas toimub suhtlusvõrgustikes hääletus ja kolm enim hääli kogunud persooni pääseb finaali. Nende seast omakorda valib žürii autasustamise tseremoonia raames toimuva avaliku hääletuse teel võitja (laureaadi), kes saab auakadeemiku nimetust kinnitava diplomi. Aunimetusega kaasneb auhinnakuju Kurb Reptiloid (vaata pilti ). Ülejäänud kahele finalistile antakse akadeemia korrespondentliikme aunimetus.

Žürii
Auakadeemiku valimise žürii koosseisus on osalenud teiste seas geneetik Mihhail Gelfand, antropoloog Stanislav Drobõševski, keemik Igor Dmitrijev, ajaloolased Igor Kurukin ja Nikita Sokolov ning astronoomid Vladimir Surdin ja Dmitri Vibe. 

Esimesed (nimetatud) auakadeemikud
Prestiižse organisatsiooni Pseudoteaduste Akadeemia VRAL liikmeteks saavad olla üksikisikud, kes on andnud silmapaistva panuse Venemaa pseudoteadustesse ja propageerinud teadusvastaseid ideid. Esimestena said auakadeemikuteks Trofim Lõssenko (postuumselt), Džuna (postuumselt) ja professor Amvrossi Võbegallo (virtuaalselt).

Trofim Lõssenko oli bioloogias pseudoteadusliku suuna mitšurinliku agrobioloogia rajaja ja selle suuna tähtsaim esindaja. Tema järgi nimetati Nõukogude Liidus aastatel 1933–1965 levinud ideoloogilise võitluse praktika oponentidega loodusteadustes (lõssenkism). Lõssenko sai selle kampaania sümboliks. 

Assüüria juurtega Džuna (1949–2015) nimetas end tervendajaks ja astroloogiks. 1990. aastal asutas ta Rahvusvahelise alternatiivteaduste akadeemia. 1997. aastal kuulutas end Assüüria kuningannaks.

Professor Amvrossi Võbegallo on vendade Strugatskite lühiromaanide "Esmaspäev algab laupäeval" ja "Muinasjutt Troikast" kirjanduslik kangelane, Nõiduse ja Võlukunsti Teadusuurimisinstituudi laboratooriumi juhataja.

Valitud laureaadid (auakadeemikud)
2016 – Irina Jermakova, bioloogiadoktor, kes väitis, et geenmuundatud organismi loomise tehnoloogia andsid inimkonnale tulnukad
2017 – Grigori Alfejev, metropoliit, teoloogiaalaste väitekirjade kaitsmise nõukogu esimees
2018 – Oleg Epštein, farmakoloog, Venemaa Teaduste Akadeemia korrespondentliige, patenteerinud homöopaatiavahendeid
2019 – Natalja Zubareva, populaarne Instagrami-blogija, terapeut, kardioloog, dietoloog, suuretiraažiliste pseudoteaduslike raamatute autor
2020 – Galina Tšervonskaja, viroloog, bioloogiakandidaat, Venemaa vaktsineerimisvastase liikumise liidreid

Akadeemia korrepondentliikmeid
2016 – Anatoli Fomenko, matemaatik, Venemaa TA akadeemik, pseudoteadusliku ajalookäsitluse nn. uue kronoloogia põhiautor 
2016 – Mihhail Zadornov, satiirikirjanik, tuntud ka kui vene sõnade etümoloogia ja slaavlaste ajaloo valdkonnas hüpoteesi autor, mis sai teadlaste terava kriitika osaliseks
2018 – Jevgeni Ponassenkov, skandaalse publitsistika žanris Napoleoni sõdu käsitlev autor; tema väljakutsuva pealkirjaga raamatus "1812. aasta sõja esimene teaduslik ajalugu" süüdistab ta oma oponente poliitilises angažeerituses ja tõe mahavaikimises
2018 – Sergei Saveljev, bioloogiadoktor, kes kutsub üles sorteerima inimesi nende aju struktuuri individuaalsust aluseks võttes. Teadusuuringuid geneetika ja kloonimise valdkonnas peab teaduslik-religioosse fanatismi ilminguks
2018 – German Sterlingov, ettevõtja, radikaalset ökoloogilist eluviisi propageeriva projekti Sloboda asutaja. Ta peab teatrit ja kino kuradi kooliks ning on teaduse suhtes vaenulik, nõuab teadlaste hävitamist
2020 – Nikita Mihhalkov, filmilavastaja ja produtsent, Oscari laureaat ning videoblogija; oma videoblogides propageerib muu hulgas konspiratsiooniteooriaid

Akadeemia auakadeemiku valimistel poolfinaali jõudnud tegelasi
Ernst Muldašev, oftalmoloog, mitme esoteerilise raamatu autor
Viktor Petrik, kelmuse eest kinni istunud mitme pseudoteadusliku töö autor
Pavel Globa, astroloog, astroloogiainstituudi rektor
Valeri Tšudinov, filosoofiadoktor, tuntud ka kui pseudoteadusliku teooria autor vanavene ajaloo ja lingvistika valdkonnas. Väidab, et esimene keel planeedil oli vene keel
Mihhail Vinogradov, psühhiaater-kriminalist, meditsiinidoktor, professor, asutas keskuse, mis pakub teenuseid selgeltnägemise ja ennustamise alal
Aleksandr Dugin, filosoof ja politoloog, kes on kirjutanud mitu raamatut, mis paistsid silma autori vaenulikkusega teaduse suhtes ning neis esitatud agressiivsete vandenõuteooriatega
Julija Latõnina, ajakirjanik, kes mitmes oma artiklis populariseerib kliimaskeptitsismi; väidab, et praegusel ajal ei toimu mingit inimtekkelist globaalset soojenemist, kuid see-eest on olemas korrumpeerunud klimatoloogide vandenõu

Viited

Välislingid
Koduleht

Kategooria:Pilaauhinnad
Kategooria:Venemaa teadus